صالح قضايي قوې ته: ترهګرو او مجرمینو ته ژر سزا ورکړئ
د جمهوري ریاست لومړي مرستیال امرالله صالح د دغه هېواد پر قضایي قوې باندې د نیوکې ترڅنګ ویلي چې ترهګر او جنایتکاران دې ژر تر ژره د قانون منګلو ته وسپارل شي.
ښاغلي صالح په خپل فیسبوک پاڼې کې ویلي: "هیله لرم چې قضایه قوه هغه ترهګرو او جنایتکارانو ته چې د هر یو د قضیې ثبوتونه یې هم شته ژر تر ژره د خپلو اعمالو سزا ورکړي." هغه زیاته کړې چې خلک په تمه دي تر څو وویني چې دغه کسانو سره قانوني چلند وشي. له بلې خوا د یادو څرګندونو پر خلاف د افغانستان سترې محکمې ویلي چې ټولې قضیې پر وخت څېړل شوي دي. د سترې محکمې ویاند احمد فهیم قویم په دې اړه امریکا غږ ته ویلي چې د حکمونو صادرول په علني ډول ترسره شوي. هغه زیاته کړې: "د افغانستان قانونو ته په کتو د بېلابېلو قضیو څېړنه وخت ته اړتیا لري او قاضیان نشي کولی د قانوني عذر نشتون کې وخت په نظر کې ونه نیسي." ښاغلي قویم دا هم ویلي چې د ولسمشر لومړي مرستیال ورته په سهارنیو جلسو کې ویلي چې د ترهګرو او د جنايي جرمنو تورنو قضیې په لږ وخت کې وڅېړي او دوی هم دغه کار لپاره په هڅه کې دي. له بلې خوا د افغانستان د حقوق پوهانو ټولنه په محکمو کې د دوسیو څېړنې کې پڅوالی تایدوي. د یادې ټولنې یو غړی عبدالوحید فرزه یي پرون شنبه ۲۶ دسمبر ( مرغومی۶) امریکا غږ ته ویلي چې د اساسي قانون پر بنست کله چې یو متهم د حکومت د څېړنو په بهیر کې وي، څارنوالۍ او محکمه شپږ میاشتې وخت لري تو څو د دوسیې څېړنې بشپړې کړي او په اړه یې پرېکړه وکړي. هغه زیاته کړې: "په ټوله کې همدا اداري کړنلاره ټولو دوسیو ته یو شان نه ده. دا د ټیټ ظرفیت ښودنه کوي او که ظرفیت و ښايي دا ستونزې به نه وې." د افغانستان لویې څارنوالۍ په دې اړه امریکا غږ ته څه ونه ویل. ځینې عام وګړي وايي چې دغه هېواد کې قضايي قضیې په چټکه پر مخ نه ځي او قضايي بنسټونو له کړنو ناراضه دي. د پروان اوسېدونکي محمد شعیب په دې اړه امریکا غږ ته وویل: "په خواشینۍ سره زموږ عدلي او قضايي بنسټونو کې ستونزې شته. ډېر هغه کسان چې د جرمنو په اتهام نیول کیږي د بېلابېلو لاملونه له امله په ډېر ځنډ څېړل کیږي." د کابل ولایت اوسېدونکی شجاع الحق بیا وايي: "په ځینو دوسیو کې پر څارنوالانو باندې د ګواښ له کبله قضیې په ډېر ځنډ څېړل کیږي." دا په داسې حال کې ده چې د افغانستان د ملي امنیت شورا نن ویلي چې په تېرې یوې اونۍ کې ۱۹۵ تنه د بېلابېلو جنايي او ترهګریزو جرمنو په تور نیول شوي دي.